Հետմահու կազմակերպված «Նախակերպեր» ցուցահանդեսի համադրող Վիգեն Գալստյանը կարծում է, որ նկարիչն այս ցուցահանդեսին էլ դեմ կլիներ: Կտավների զգալի մասը վնասվել է արվեստանոցում։ «Մենք դրանք շրջանակների մեջ ենք դրել, սակայն հետագայում երկարատև վերականգնողական աշխատանք է սպասվում»,– ասաց Վիգեն Գալստյանը: Հիմնավորելով կտավները ցուցադրելու որոշումը՝ նա ասաց, որ Նիգարյանի վերացական ոճում ստեղծած աշխատանքները չափազանց կարևոր են հայ աբստրակցիոնիզմի զարգացման ընդհանուր պատկերը ձևավորելու համար: «Հայաստանում վերացական արվեստն ուսումնասիրված չէ: Մենք պատկերացում չունենք՝ ինչ է հայ աբստրակցիոնիզմը: Կան նկարիչներ, որոնք ստեղծագործել են այդ ոճում, բայց պատմական շառավիղը ներկայացված չէ: Այս ցուցադրությունը մեծ ներդրում է այդ առումով»,– ասաց նա: